Marți, 21 mai 2024, de la orele după amiezii, ciclonul care a afectat vestul și centrul Europei va intra în România, fapt pentru care ANM a emis deja alerte cod galben de furtuni puternice.
Încă din weekend, meteorologii avertizau că ciclonul care a făcut ravagii în Europa se apropie de România. Acesta va provoca furtuni cu ploi torențiale, descărcări electrice, vijelii şi grindină. Trebuie să ne pregătim pentru o săptămână cu vreme caldă și instabilă.
În această dimineață, Administrația Națională de Meteorologie (ANM) a emis primele alerte. Deocamdată sunt două coduri galbene care vizează instabilitate atmosferică temporar accentuată și cantități însemnate de apă.
Primele zone care se confruntă cu intensitatea ciclonului sunt cele din vestul și sud-vestul țării. Din 21 mai ora 16.00, până pe 22 mai ora 10.00, instabilitatea atmosferică se va accentua treptat în Banat, Oltenia, sud-vestul Transilvaniei și sudul Crișanei.
În aceste zone se vor semnala intensificări ale vântului, vijelii (viteze de 50…70 km/h), averse torențiale, frecvente descărcări electrice și izolat căderi de grindină. În intervale scurte de timp sau prin acumulare cantitățile de apă vor fi de 20…25 l/mp și izolat de peste 40 l/mp, anunță ANM.
Apoi, o a doua alertă cod galben intră în vigoare miercuri, 22 mai, la ora 10.00. Zonele afectate sunt mult mai multe. E vorba de Banat, Oltenia, Maramureș, vestul Transilvaniei și al Munteniei, precum și zona Carpaților Occidentali.
Aici vor fi perioade cu instabilitate atmosferică accentuată care se va manifesta prin averse torențiale, descărcări electrice, intensificări ale vântului și izolat grindină.
În intervale scurte de timp sau prin acumulare cantitățile de apă vor fi de 25…30 l/mp și izolat de peste 40 l/mp. E important de precizat, conform ANM, că manifestări specifice instabilității atmosferice vor fi și în celelalte regiuni, dar pe arii restrânse.
În București, marți, vremea se va încălzi. Valorile termice se vor situa ușor peste cele caracteristice datei. Cerul va fi variabil, iar vântul va sufla în general moderat. Temperatura maximă va fi de 25…27 de grade.
Apoi, de miercuri, și aici se răcorește puțin. Maximele se opresc la 23 – 24 de grade Celsius. În plus, la orele după amiezii cresc șansele de precipitații și manifestări de instabilitate.